Il-Ħamis, 23 ta' Frar Kollox kontra tagħna ġej. Dawk tal-Pana aħjar ma ġew xejn. Tal-Ewropa, il-Fond Monetarju Internazzjonali, u l-aġenziji kollha jfaħħru l-Gvern u lil Joseph Muscat, u issa anke l-Qorti waħlitna 3,000 ewro. Is-sabiħa hi li waħlitulna dik tal-Wardija li ġbarnielha ma nafx kemm-il elf għax ħennejna għaliha. Issa nispera li dawn it-3,000 ewro tħallashomlna hi, għax wara kollox hi vvintat dwar Leo Brincat, milli nista' nifhem bla ma kellha provi ta' xejn. Kieku kellha l-provi kienet tgħaddihomlna. Aktar l-avukut tagħna lanqas biss ressaqha bħala xhud. Żomm, żomm, għax l-avukat tagħna u l-avukat tagħha, għandu jkun huma l-istess! Hu x'inhu waħlitulna. Il-Ġimgħa, 24 ta' Frar X'ma jħobbhiex u x'ma jiddefendix lil Giovanna Simon tagħna! Dik ir-reġina tan-Nadur li huwa fortizza tagħna. U mnalla kienu huma li bil-karnival għollewli ftit il-moral. Għax dawn l-aħħar jiem ħlief tifħir għall-Gvern ma smajniex. Imma tal-karnival tan-Nadur ma jimpurtahomx mit-tifħir tal-Kummissjoni Ewropea, tal-aġenziji u l-oħrajn. Dawk bħal Simon tagħna moħħhom fi Chris Cardona, Konrad Mizzi, Keith Schembri, u l-Panama. Veru li ma nafx x'se nirbħu bil-karnivalati, imma tal-anqas reġa' għolieli l-moral. U m'għandix dubju li anke nhar il-Ħadd Simon joħroġ b'xi diskors ta' barra minn hawn, anke jekk xorta nkunu għadna fil-karnival. Is-Sibt, 25 ta' Frar Jaqaw ħadd ma jaf x'inhu jagħmel jew kulħadd ħalef li b'xi mod jew ieħor iwaqqgħu għaċ-ċajt lil Simon tagħna! X'kull waħda, Projects Malta Ltd ġiet innominata għal award li se jingħata f'Londra ma nafx meta, u lanqas jinteressanti li nkun naf meta. Li kieku l-award kien se jingħata llum, kont ngħid li din karnivalata, imma ma tidhirx karnivalata. Dawn possibbli ma jafux li Projects Malta hija l-baby ta' Konrad Mizzi, allura kif innominawha? Kont ħadt naqra ruh bil-karnival tan-Nadur, malajr ergajt waqajt down, man! Il-Ħadd, 26 ta' Frar Kemm ħadt gost nisma' lil Simon tagħna llum! X'ma tiħux gost tisimgħu jgħidilna li minkejja li injorawna, irredikolawna, u attakkawna – se nirbħulhom żgur. X'ma tiħux gost tisimgħu jgħidilna li jekk il-Gvern se jibqa' għaddej bil-liġi tar-reġistrazzjoni tal-internet – Simon se jagħtina struzzjonijiet biex ninjoraw din il-liġi. X'ma tiħux gost tisimgħu jfakkarna li l-kbir Eddie kien jgħid li ż-żejt dejjem jitla' f'wiċċ l-ilma. Issa ħallieha li din kien jgħidha wkoll il-bużnannu tal-bużnannu tiegħi! It-Tnejn, 27 ta' Frar Inkun għamilt kuraġġ kbir bid-diskors ta' Simon, imbagħad nerġa' naqa' down. X'ma taqax down tisma' lill-Kummissarju Ewropew ifaħħar bil-kbir lill-Gvern ta' Joseph Muscat b'Konrad Mizzi ħdejh!? Ma kienx kuntent ifaħħar lill-Gvern biss, imma spiċċa biex irringrazzja b'mod speċjali lill-istess Konrad Mizzi. Agħar minn hekk, dan il-Kummissarju ma kien ħadd għajr Miguel Arias Canete, li huwa mill-Partit Popolari Spanjol li suppost huwa ħabib tagħna n-Nazzjonalisti, għax bħalna qegħdin fil-PPE. Insomma, jgħid x'jgħid dan il-Kummissarju, l-aqwa li Simon qalilna li se nirbħulhom żgur! It-Tlieta, 28 ta' Frar Kif xbajt! Kif xbajt! Kif xbajt! Kif ma saritx tgħaddi ġurnata waħda li hi waħda li ma jkunx hawn xi ċuċ mill-Ewropa li jfaħħar lill-Gvern ta' Joseph Muscat? Illum tgħidx kemm faħħruh fuq is-saħħa, u saħansitra taw l-impressjoni li bis-saħħa ta' Joseph Muscat, aħna l-Maltin u l-Għawdxin qegħdin ngħixu iżjed mill-Ewropej kollha. Jien ma nafx minn fejn ġabuha din, iżda żgur li ma qalitilhomx Claudette Buttigieg. Anzi jien ċert li lil Claudette ma kellmuhiex għax kieku ma kinux jgħidu ċ-ċuċati li qalu. L-Erbgħa, 1 ta' Marzu Ma nafx x'fettillu Simon tagħna jżur il-Lukanda Victoria f'Tas-Sliema! Għax ara xi ġralu. Kellu ta' bilfors joqgħod jfaħħar lill-Gvern u spiċċa jgħid li pajjiżna huwa fost l-aqwa fis-settur tal-ospitalità. Mank tal-inqas qal dan grazzi għall-gvernijiet Nazzjonalisti. U biex tgħaxxaqha, fl-istess jum sirna nafu li n-numru ta' turisti li ġew Malta f'Jannar kien wieħed rekord. Ġorġ tal-ħanut ta' ħdejna qalli li jista' jkun li Simon tagħna qal dak li qal biex ma jibqgħux jgħidu li hu negattiv biss. Min jaf, forsi Ġorġ, għal darba, għandu raġun.